Entuk restu saka kaisar, Dong Zhuo langsung tumindak. Kabeh pejabat sing ora manut dheweke lan mungsuhi Kaisar dipateni kanthi cara sing kejem. Amarga tumindake mau, akeh wong sing gething lan pengin mateni Dong Zhuo. Apa maneh wiwit duwe kalungguhan Perdana Menteri, Dong tambah kejem lan sak wenang-wenang. Salah sijining wong sing gething lan pengin merjaya Dong yaiku Wang Yun, pejabat istana sing cerdas lan ahli strategi. Nanging cetha Wang Yun ora wani adu arep nglawan kanthi okol. Sakliyane kalah kuwasa, kalah digdaya lan kalah tata kaprajuritan, Wang Yun uga ora duwe pendukung. Salah-salah malah dheweke kalah dhisik diperjaya dening anak buahe Dong Zhuo. Amarga Dong Zhuo duwe pengawal sing terkenal luwih sangar, sekti lan kejem dibandhingake Dong Zhuo, sing jenengen Lu Bu. Neng ngendi papane, Lu Bu tansah ngawal Dong Zhuo kanthi raket, dadi wong sing arep akal-akal nyidrani Dong Zhuo ora bakal bisa.